b'\n_START_ARTICLE_\nNervijci\n_START_PARAGRAPH_\nNervijci (latinsko Nervii), anti\xc4\x8dno germansko pleme in eno najmo\xc4\x8dnej\xc5\xa1ih belgijskih plemen. Naseljeni so bili v severovzhodnem zaledju Galije. Poznani so bili po svojih \xc5\xbeilavih vojakih, ki so bili zmo\xc5\xbeni prehoditi zelo velike razdalje._NEWLINE_V 1. stoletju pr. n. \xc5\xa1t. so Cezarju med njegovim vojnim pohodom preko reke Sabis (Sambre) njegovi doma\xc4\x8di ogledniki iz plemena Remov trdili, da so Nervijci najbolj oddaljeno belgijsko pleme. Romanizirani gr\xc5\xa1ki geograf Strabon je zapisal, da so Nervijci germanskega porekla. Tacit v svoji Germaniji pravi, da so imeli v njegovih \xc4\x8dasih Nervijce za pleme z germanskimi predniki, ki se je razlikovalo od mehku\xc5\xbenih Galcev. Etnografi iz 19. stoletja so na osnovi omenjenih pisnih virov, od katerih so nekateri izvirni, njihovo domovino umestili v skrajno severno Francijo in Belgijo. Na podlagi skromne latenske materialne kulture regije ni mogo\xc4\x8de zanesljivo dolo\xc4\x8diti jezikovne sorodnosti. Kovinski izdelki iz nervijskega glavnega mesta Bavaya iz obdobja, ki je neposredno sledilo rimskemu obdobju in niso uvo\xc5\xbeeni iz Rimskega cesarstva, so galski._NEWLINE_Nervijci so bili znani izvozniki \xc5\xbeita in izdelovalci keramike (terra nigra).\n_START_SECTION_\nRimsko obdobje\n_START_PARAGRAPH_\nNervijsko glavno mesto (civitas) je bil Bagacum, sedanji Bavay na skrajnem severu Francije. Mesto je bilo verjetno zgrajeno izven tradicionalnega nervijskega ozemlja. Ustanovljeno je bilo leta 30 pr. n. \xc5\xa1t. in je hitro postalo sredi\xc5\xa1\xc4\x8de rimske civilizacije. Arheologi so odkrili mestni forum. Na samem nervijskem ozemlju so stala mesta Fanum Martis (Famars), Geminiacum (Liberchies), Turnacum (Tournai) in Cortoriacum (Kortrijk), v katerem so odkrili \xc4\x8dudovit kipec Kortri\xc5\xa1ke Venere._NEWLINE_Napisi, ki so jih odkrili v utrdbi v Antoninovem zidu na \xc5\xa0kotskem, ka\xc5\xbeejo, da je bila utrdba v 2. stoletju baza 500 vojakov 6. nervijske pehotne kohorte. Po Tacitovih zapisih so kohorte Nervijcev slu\xc5\xbeile tudi na rimski meji ob Renu._NEWLINE_Po katastrofalnih napadih Frankov leta 275, je bila zgrajena nova prestolnica Camaracum (Cambrai). Leta 432 so dr\xc5\xbeavo Nervijcev dokon\xc4\x8dno osvojili Franki. V Tournaiju je bil pokopan tudi njihov kralj Hilderik I.\n_START_SECTION_\nNervijci v prozi\n_START_PARAGRAPH_\nNervijci in Menapijci so glavni junaki zgodbe Asteriks v Belgiji, v kateri Belgi in Galci iz Armorike tekmujejo za naslov najpogumnej\xc5\xa1ega bojevnika po malo verjetni presoji Julija Cezarja. Asteriks v Belgiji je \xc5\xa1tiriindvajseta in zadnja Goscinnyjeva zgodba o Asteriksu.'